Ako sa uvádza vo štvrtom oznámení o pripravenosti na brexit z 10. apríla 2019, Komisia je pripravená navrhnúť opatrenia finančnej podpory na zmiernenie vplyvu v najviac postihnutých oblastiach a odvetviach, pričom bude brať do úvahy dostupné finančné prostriedky a akékoľvek úpravy na strane výdavkov a príjmov rozpočtu EÚ, ktoré by mohli vyplynúť z neriadeného vystúpenia. Pravidlá EÚ v oblasti štátnej pomoci ponúkajú pružné riešenia pre vnútroštátne opatrenia na bezprostrednejšiu podporu dotknutých zainteresovaných strán.

Ako Komisia sústavne zdôrazňuje, krízové opatrenia môžu najzávažnejšie narušenia v dôsledku vystúpenia bez dohody len zmierniť. Hoci sa Komisia nezapája do špekulácií o možných hospodárskych dôsledkoch rôznych scenárov, je jasné, že vystúpenie Spojeného kráľovstva bez dohody by malo vážny negatívny hospodársky vplyv a že tento vplyv by bol pomerne väčší v Spojenom kráľovstve než v 27 členských štátoch EÚ. Je pravdepodobné, že vďaka prípravám členských štátov a zainteresovaných strán sa zmenší ich individuálna expozícia negatívnym vplyvom vystúpenia bez dohody. Negatívny vplyv bude zmierňovať aj vysoká úroveň pripravenosti vo všetkých odvetviach hospodárstva.

Podniky z niektorých odvetví v marci 2019 uviedli, že nemali dostatok času na prispôsobenie. Komisia dôrazne vyzýva zainteresované strany, aby využili dodatočný čas do 31. októbra 2019 s cieľom zabezpečiť, aby prijali všetky potrebné opatrenia na prípravu na vystúpenie Spojeného kráľovstva. Mali by zabezpečiť zavedenie potrebných regulačných povolení a prijať administratívne opatrenia pre cezhraničný obchod a nevyhnutné kroky na premiestnenie, reorganizáciu podniku alebo na zmluvné úpravy. Predovšetkým nebude možné umiestňovať výrobky, ktoré nespĺňajú potrebné požiadavky a povolenia, na trh EÚ. Ako už bolo uvedené, Komisia neplánuje prijať žiadne nové opatrenie vzhľadom na možný scenár bez dohody, resp. na kompenzáciu hospodárskych subjektov, ktoré sa nepripravili. Komisia sa domnieva, že dodatočná lehota, ktorá je k dispozícii z dôvodu predĺženia, bude v zásade dostatočná na to, aby sa hospodárske subjekty mohli prispôsobiť, takže aj v prípadoch, keď sú k dispozícii výnimky alebo odchýlky, by tieto nemali byť potrebné.

Pri príprave na vystúpenie Spojeného kráľovstva zohrali ústrednú úlohu národné, regionálne a miestne orgány v 27 členských štátoch EÚ. Všetky členské štáty EÚ-27 zaviedli právne predpisy a stratégie a uskutočnili praktické prípravy. Tak ako to uskutočnila Komisia v súvislosti s krízovými opatreniami EÚ, aj členské štáty EÚ-27 by mali preveriť svoje vnútroštátne krízové opatrenia, aby zabezpečili, že budú naďalej vhodné na príslušný účel vzhľadom na predĺženie lehoty podľa článku 50 ods. 3. V prípade vystúpenia bez dohody sa konečné prípravné opatrenia musia uplatňovať najneskôr od 1. novembra 2019.

Práva občanov na pobyt a nároky na sociálne zabezpečenie

Pokiaľ ide o práva občanov Spojeného kráľovstva na pobyt, členské štáty EÚ-27 pripravili alebo prijali vnútroštátne krízové opatrenia pred 12. aprílom 2019 s cieľom zabezpečiť, aby štátni príslušníci Spojeného kráľovstva a ich rodinní príslušníci z krajín mimo EÚ mohli zostať osobami s oprávneným pobytom v bezprostrednom období po vystúpení bez dohody. Komisia spolupracovala s členskými štátmi EÚ-27 s cieľom zabezpečiť súdržnosť celkového prístupu, pričom uznáva, že je potrebná vnútroštátna flexibilita, keďže členské štáty čelia rôznym výzvam v závislosti od svojich právnych a administratívnych systémov a počtu štátnych príslušníkov Spojeného kráľovstva, ktorí majú pobyt na ich území.

Komisia v záujme ďalšieho objasnenia situácie v úzkej spolupráci s členskými štátmi EÚ-27 poskytla prehľad vnútroštátnych opatrení týkajúcich sa práv na pobyt na internetových stránkach o pripravenosti na brexit . Komisia bude naďalej aktualizovať tento prehľad a umiestňovať tam najnovšie informácie poskytnuté členskými štátmi EÚ-27. Komisia vyzýva členské štáty EÚ-27, aby sa ďalej venovali osvetovej činnosti zameranej na štátnych príslušníkov Spojeného kráľovstva s pobytom na ich území. Komisia pripomína, že ochrana právneho postavenia štátnych príslušníkov Spojeného kráľovstva, ktorí majú v súčasnosti pobyt v EÚ, je prioritou.

Pokiaľ ide o občanov EÚ s pobytom v Spojenom kráľovstve, informácie o prístupe vlády Spojeného kráľovstva sú k dispozícii na webovom sídle vlády Spojeného kráľovstva.

Ako je vysvetlené v štvrtom oznámení o pripravenosti na brexit z 10. apríla 2019, Komisia spolupracuje s členskými štátmi EÚ-27 aj s cieľom doplniť úroveň ochrany nárokov na sociálne zabezpečenie, ktorá je stanovená v nariadení EÚ o krízových opatreniach pre prípad scenára bez dohody. To zahŕňa jednostranný koordinovaný krízový prístup uplatniteľný na všetky poistené osoby, ktorých nároky súvisia so Spojeným kráľovstvom pred dátumom vystúpenia. Okrem toho sa členské štáty EÚ-27 môžu rozhodnúť, že jednostranne uplatnia zásadu sčítania dôb práce, poistenia a pobytu v Spojenom kráľovstve po vystúpení, resp. že prijmú ďalšie jednostranné opatrenia. Takisto by mohli umožniť aj prístup k zdravotnej starostlivosti pre osoby poistené v Spojenom kráľovstve s bydliskom na ich území. Komisia zostavila prehľad vnútroštátnych opatrení, v ktorom sa potvrdzuje, že hoci medzi členskými štátmi existujú určité rozdiely, pokiaľ ide o prijaté opatrenia – ktoré odrážajú ich špecifiká, koordinovaný prístup zabezpečuje jednotnú základnú úroveň ochrany vo všetkých členských štátoch EÚ-27. Členské štáty EÚ-27 by mali využiť predĺženie na oslovenie občanov s cieľom poskytnúť im prístup k informáciám, ktoré potrebujú na to, aby sa pripravili na vystúpenie Spojeného kráľovstva.

Lieky, zdravotnícke pomôcky a chemické látky

Existujú dva druhy liekov na humánne použitie a veterinárnych liekov, na ktoré bude mať vplyv vystúpenie Spojeného kráľovstva: tie, ktoré centrálne schvaľuje Európska komisia, a tie, ktoré sú povoľované členskými štátmi na vnútroštátnej úrovni. Do 12. apríla 2019 sa regulačný súlad nedosiahol len v prípade malého počtu centrálne povoľovaných liekov (približne 1 %). Hoci je táto situácia zvládnuteľná, jej riešenie je v záujme farmaceutického priemyslu aj pacientov. Európska agentúra pre lieky (EMA) je teraz blízko k dokončeniu procesu súladu s predpismi v prípade výrobkov, ktoré sú povoľované na centrálnej úrovni. V prípade výrobkov, ktoré sú povoľované na vnútroštátnej úrovni, sa musí vykonať ešte viac práce. Priemyslu sa dôrazne odporúča, aby v úzkej spolupráci s EMA a vnútroštátnymi agentúrami pre lieky využil predĺženie na uvedenie zostávajúcich liekov do súladu s predpismi do 31. októbra 2019. Pokiaľ ide o presun zariadení na testovanie šarží zo Spojeného kráľovstva do 27 členských štátov EÚ, Komisia v marci 2019 vydala usmernenia týkajúce sa možnosti spoločností získať dočasnú výnimku, a to pod podmienkou splnenia určitých podmienok. Hoci by táto záležitosť mala byť pre predĺženie lehoty podľa článku 50 ods. 3 menej relevantná, uvedené usmernenie zostáva platné tak pre centrálne, ako aj pre vnútroštátne povolené výrobky, aby bolo možné rýchlo dokončiť presun testovacieho miesta na kontrolu kvality do EÚ-27.

Okrem toho prebieha prevod osvedčení pre zdravotnícke pomôcky z notifikovaných orgánov Spojeného kráľovstva na notifikované orgány v EÚ-27. Viaceré notifikované orgány Spojeného kráľovstva zriaďujú nové orgány v členských štátoch EÚ-27, resp. spolupracujú s notifikovanými orgánmi EÚ-27 na prevode osvedčení svojich klientov do členských štátov EÚ-27. Napriek tomu, že bol v období do 12. apríla 2019 pri prevode certifikátov dosiahnutý značný pokrok, ešte stále bude potrebná významná práca na dosiahnutie úplného súladu do 31. októbra 2019. V prípadoch, keď notifikované orgány Spojeného kráľovstva nebudú môcť včas previesť všetky certifikáty svojich klientov, sa výrobcom dôrazne odporúča, aby sami previedli svoje osvedčenia notifikovanému orgánu v členských štátoch EÚ-27. Členské štáty by mali pomôcť spoločnostiam, aby zamerali svoje opatrenia týkajúce sa pripravenosti na najzásadnejšie produkty a aby si v rámci EÚ-27 vyhľadali notifikovaný orgán, ktorému včas prevedú svoje osvedčenia. Členské štáty pravidelne diskutujú o pokroku v tejto otázke, najmä v rámci osobitnej skupiny pre brexit, ktorá existuje v rámci siete príslušných orgánov v oblasti zdravotníckych pomôcok, a sú v pravidelnom kontakte s Komisiou. Komisia sa domnieva, že predĺženie lehoty podľa článku 50 ods. 3 do 31. októbra 2019 poskytuje dostatočný čas na dokončenie prevodu osvedčení, ako aj úpravy označení výrobkov.

Pokiaľ ide o chemické látky, do konca apríla 2019 sa do členských štátov EÚ-27 previedlo 463 registrácií látok podľa nariadenia REACH, zatiaľ čo zaregistrovaných v Spojenom kráľovstve zostalo ešte 718 látok, ktoré si zaregistrovali len subjekty usadené v Spojenom kráľovstve. Európska chemická agentúra (ECHA) otvorila v rámci REACH-IT „okno pre brexit“ s cieľom prijať potrebné kroky na prevod ich registrácií podľa nariadenia REACH pred dátumom vystúpenia. Agentúra ECHA ponechá po poslednom predĺžení lehoty podľa článku 50 ods. 3 toto „okno pre brexit“ otvorené do 31. októbra 2019. Spoločnosti s registrujúcimi subjektmi so sídlom v Spojenom kráľovstve, ktoré ešte nepreviedli svoje registrácie do členských štátov EÚ-27, sa dôrazne vyzývajú, aby túto príležitosť využili a aby oslovili potenciálnych spoluregistrujúcich a následných užívateľov v rámci EÚ-27 a aby sa s nimi skoordinovali. Ak sa zápisy do registra neprevedú, príslušné chemikálie sa od dátumu vystúpenia nemôžu uvádzať na trh EÚ. V oblasti schvaľovania podľa nariadenia REACH žiadatelia o autorizáciu so sídlom vo Veľkej Británii musia previesť svoju žiadosť na spoločnosť usadenú v EÚ-27, aby sa vyhli narušeniu dodávok.

Clá, nepriame dane a hraničné inšpekčné stanice

V oblasti ciel a nepriamych daní Komisia ešte pred predchádzajúcim dátumom vystúpenia zorganizovala množstvo technických stretnutí a uverejnila usmernenia týkajúce sa ciel, dane z pridanej hodnoty (DPH) a spotrebnej dane. Do aktuálneho dátumu vystúpenia sa s vnútroštátnymi správnymi orgánmi plánuje niekoľko ďalších medziodvetvových hodnotiacich diskusií. Úsilie sa zameriava aj na poskytovanie špecifickej odbornej prípravy pre colníkov v členských štátoch, a to prostredníctvom seminárov, internetových videí alebo animácií, ako aj na organizovanie zrýchlených programov na prijímanie nových zamestnancov v colnej oblasti a na rekvalifikáciu existujúcich pracovníkov.

Komisia okrem toho pokračuje vo viacjazyčnej komunikačnej kampani, ktorá sa začala 18. februára 2019 a ktorej cieľom je osloviť hospodárske subjekty EÚ a všetky ostatné zainteresované strany a doplniť ich prípravy na vystúpenie Spojeného kráľovstva. Medzi komunikačné nástroje patria špecializovaná webová stránka, letáky, colná príručka a vysvetlenia technických riešení na internete, ktoré sa zavádzajú s cieľom zabezpečiť, aby sa Colný kódex Únie vykonával na hranici medzi Európskou úniou a Spojeným kráľovstvom v prípade vystúpenia bez dohody.

Vnútroštátne orgány výrazne investovali do infraštruktúry a ľudských zdrojov, najmä v členských štátoch, ktoré sú hlavnými vstupnými a výstupnými bodmi pre obchod Európskej únie so Spojeným kráľovstvom. Členské štáty takisto spolupracujú s Komisiou vo svojom úsilí v oblasti odbornej prípravy a komunikácie s cieľom osloviť hospodárske subjekty a zainteresované strany.

Vzhľadom na veľký počet dotknutých hospodárskych subjektov je ťažké určiť presnú úroveň pripravenosti podnikov v colnej oblasti, ale zo štatistických údajov vyplýva, že opatrenia boli prijaté.

Po prvé, v období od februára do marca 2019 sa výrazne zvýšil počet čísiel registrácie a identifikácie EÚ (ďalej len „EORI“) udeľovaných všetkým hospodárskym subjektom, ktoré colné orgány zaregistrovali pre budúce dovozné/vývozné činnosti. V tejto súvislosti Komisia objasnila, že hospodárske subjekty môžu predložiť požadované údaje a vykonať potrebné kroky na registráciu pred dátumom vystúpenia. Po druhé, zvýšil sa aj počet žiadostí o status schváleného hospodárskeho subjektu (ďalej len „AEO“), s ktorým sú spojené určité zjednodušené colné postupy a uľahčenia . Tieto trendy naznačujú, že zainteresované strany sa čoraz viac pripravujú v súvislosti s colnými režimami, čo však ale neznamená, že boli prijaté všetky potrebné opatrenia týkajúce sa pripravenosti. Konkrétne treba uviesť, že pridelenie čísla EORI a status AEO sú len niektoré z opatrení, ktoré hospodárske subjekty potrebujú na to, aby sa pripravili na scenár bez dohody, ktorý môže viesť napr. aj k zmenám v logistike a operačnom plánovaní, resp. k prípadnému najímaniu colných špecialistov. Napokon treba uviesť, že zvýšené úsilie by sa nemalo obmedzovať len na krajiny, ktoré sú blízko Spojeného kráľovstva: každá spoločnosť EÚ-27, ktorá má v úmysle pokračovať v obchodovaní so Spojeným kráľovstvom po dátume vystúpenia, by mala prijať opatrenia a kontaktovať svoju vnútroštátnu colnú správu, aby zabezpečila, že realizovala všetky potrebné prípravy.

V oblasti sanitárnych a rastlinolekárskych kontrol (SPS) si členské štáty EÚ-27 vytvorili nové hraničné inšpekčné stanice, resp. rozšírili existujúce stanice na vstupných miestach dovozu zo Spojeného kráľovstva do EÚ. Ako už bolo uvedené, nelegislatívny akt, ktorým sa schvaľujú tieto hraničné inšpekčné stanice, sa bude musieť vzhľadom na najnovšie predĺženie lehoty podľa článku 50 ods. 3 prijať opätovne. Členské štáty EÚ-27 by mali medzičasom využiť dodatočný čas na vyhodnotenie potreby akýchkoľvek ďalších úprav na týchto hraničných inšpekčných staniciach s cieľom zabezpečiť, aby boli od začiatku plne funkčné. Okrem toho Komisia udržiava pravidelné kontakty s najviac dotknutými členskými štátmi tak, aby sa v prípade scenára bez dohody pozemná trasa medzi Írskom a zvyškom Európskej únie cez Spojené kráľovstvo mohla realizovať rýchlo vrátane podpory prostredníctvom nevyhnutných informačných systémov.

Doprava

V oblasti leteckej dopravy sa v nariadení (EÚ) 2019/502 o krízových opatreniach stanovuje okrem iného aj osobitný mechanizmus, ktorý letecké spoločnosti EÚ musia dodržiavať, pokiaľ ide o požiadavky EÚ na väčšinové vlastníctvo a kontrolu po tom, ako Spojené kráľovstvo vystúpi. Letecké spoločnosti mali 15 dní od nadobudnutia účinnosti tohto nariadenia (t. j. od 28. marca 2019), aby každému národnému licenčnému úradu predložili plán opisujúci opatrenia, ktoré prijmú na dosiahnutie úplného súladu s týmito požiadavkami. Príslušné licenčné úrady majú dva mesiace na to, aby posúdili, či sa opatreniami dosiahne súlad, a musia o svojom posúdení informovať Komisiu a leteckého dopravcu. Podľa uvedeného nariadenia o krízových opatreniach majú príslušné letecké spoločnosti do 30. marca 2020 povinnosť vykonať opatrenia a dosiahnuť plný súlad s právnymi predpismi Únie týkajúcimi sa vlastníctva a kontroly. Tento proces prebieha a Komisia je v pravidelnom kontakte s vnútroštátnymi orgánmi. Nariadenie o krízových opatreniach takisto umožňuje leteckým dopravcom Spojeného kráľovstva predkladať žiadosti o povolenia na prevádzku z každého členského štátu, v ktorom chcú vykonávať činnosť; tieto ustanovenia sú takisto uplatniteľné od 28. marca 2019.